ไฟแนนซ์ทูเดย์
“ก่อนเซ็นชื่อในเอกสารใดๆ พึงจำไว้ว่า ข้อความตัวโตๆ นั้นคือผลประโยชน์ที่เขาจะให้เรา แต่ที่พิมพ์ไว้ตัวเล็กๆ นั่นคือสิ่งที่เราจะต้องเสีย”
18 มิ.ย. 2555

“ก่อนเซ็นชื่อในเอกสารใดๆ พึงจำไว้ว่า ข้อความตัวโตๆ นั้นคือผลประโยชน์ที่เขาจะให้เรา แต่ที่พิมพ์ไว้ตัวเล็กๆ นั่นคือสิ่งที่เราจะต้องเสีย”
...เสียวสันหลังกันวูบวาบทั้งธนาคารกรุงไทย เมื่ออัยการสูงสุดมีมติสั่งฟ้อง พ.ต.ท.ทักษิณ ชินวัตร อดีตนายกรัฐมนตรี เฮียช้อย-วิโรจน์ นวลแข อดีตกรรมการผู้จัดการใหญ่ ธนาคารกรุงไทย วิชัย กฤษดาธานนท์ เจ้าของบริษัท กฤษดามหานคร พร้อมกับพวกรวม 27 คน ในคดีปล่อยกู้ให้กับบริษัทลูก 3 แห่ง ร่วม 9,900 ล้านบาท งานนี้ผู้เกี่ยวข้องเสียวถึงท้องน้อย 
ผู้เกี่ยวข้องนั้นเหมารวมไปถึงคณะกรรมการสินเชื่อธนาคารกรุงไทย ที่ลากเอาอดีตผู้บริหารระดับรองกรรมการผู้จัดการธนาคารกรุงไทยยกยวง ไล่จาก พงศธร สิริโยธิน วันชัย ธนิตติราภรณ์ นรินทร์ ดรุนัยธร ฯลฯ ไม่พอ ยังลากไปถึง สุชาย เชาว์วิศิษฐ ประธานกรรมการบริหารในยุคนั้นให้หน้านิ่วคิ้วขมวดในบั้นปลาย
...แต่สำหรับ อุตตม สาวนายน กับ ชัยณรงค์ อินทรมีทรัพย์ 2 กรรมการบริหารในยุคนั้น รอดตัวเชื่อหรือไม่?
...หลังลาออกจากผู้บริหารด้านสื่อสารองค์กรของยูนิลีเวอร์ พงษ์ทิพย์ เทศะภู อดีตผู้อำนวยการประชาสัมพันธ์ตลาดหลักทรัพย์และผู้อำนวยการสื่อสารองค์กรฟิลิป มอร์ริส ก็โดนเพื่อนรัก วิบูลย์ เพิ่มอารยวงศ์ กรรมการผู้จัดการบรรษัทประกันสินเชื่ออุตสาหกรรมขนาดย่อม (บสย.) ส่งเทียบเชิญไปร่วมงานเรียบร้อย งานนี้จะได้รู้ว่าการทำงานกับภาครัฐนั้นไม่ใช่หมูตู้นะเธอจ๋า
...ช่วงนี้ นริศ ชัยสูตร หน้าตาอิ่มเอิบ เพราะเหรียญพระคลังมหาสมบัติที่กรมธนารักษ์ผลิตออกมาให้ประชาชนจองซื้อนั้นฮอตฮิตเหลือหลาย ไม่พอขายประชาชน ล่าสุดต้องไปเป็นโต้โผงาน “เงินตราคู่แผ่นดิน นวมินทร์องค์ราชัน” ณ กรมธนารักษ์ โดยงานดังกล่าวมีวัตถุประสงค์หลักเพื่อเฉลิมพระเกียรติพระบาทสมเด็จพระเจ้าอยู่หัว เนื่องในพระราชพิธีมหามงคลเฉลิมพระชนมพรรษา 7 รอบ 5 ธ.ค. 2554 โดย ยิ่งลักษณ์ ชินวัตร นายกรัฐมนตรี รับปากจะเป็นประธาน